
Kihívás feloldva: a gamifikáció szerepe a Z generációs munkavállalók motiválásában

Az utóbbi években egyre gyakrabban felmerülő probléma a munkahelyeken megjelenő fluktuáció, ami elsősorban a Z generáció tagjainak köszönhető. A korábbi nemzedékekkel ellentétben nem töltik egész életüket egyetlen munkahelyen. Épp ellenkezőleg: amennyiben szükségleteiket nem elégítik ki megfelelően és hiányosságokat tapasztalnak, könnyen váltanak egy jobb állás lehetőség reményében. Mindkét fél nehézségekbe ütközik ezáltal: a fiataloknak folyamatosan új munkát kell keresniük és új környezetbe kell beilleszkedniük, míg a cégek nagy költséggel és a szervezetet jól ismerő szakemberek hiányával küszködnek.
A Z generáció tagjai digitális korban szocializálódtak, így a videójátékok és azok hatásai a korábbi időkhöz képest megváltoztatták az élettel kapcsolatos elvárásaikat. Az innováció, a szórakozás, a rugalmasság és a folyamatos visszajelzés teljesen alapvető lett náluk. Ezek alapján jól látható, hogy a Z generáció hatalmas változásokat hoz magával. Ezeket a hullámokat vagy meglovagolják, vagy belefulladnak az elavult rendszerek szerint működő vállalatok.
Az újfajta igények kielégítésére megjelenő és külföldön egyre népszerűbbé váló módszer a gamifikáció. Számos területen alkalmazzák a játékosítást, ami az unalmasabb folyamatokat élvezetesebbé teszi. Az oktatás és marketing mellett a vállalatok belső kommunikációjában is egyre gyakrabban használt eszköz. A jelenlegi kutatás célja ennek feltárása volt és megtudni, hogy a gamifikáció által a Z generációsók munkahelyi lojalitása növelhető-e.
A kutatást követően fény derült arra, hogy az elköteleződés ennél a nemzedéknél társadalmi probléma, aminek megoldására a gamifikáció limitált rendszere nem jelent megoldást. A munkajellegéből vagy a közösség és vezetők személyéből adódó problémák megoldására nem hivatott. Ezzel ellentétben közösségépítésre, a visszajelzések kialakítására és a fejlődés támogatására alkalmas. Az elhivatottság és szorgalom hiánya a belső motiváció segítségével képes enyhíteni ezt a problémát. Egy szórakoztató, közösségépítést kiemelkedően támogató, személyreszabható és fejlődésnek keretet adó gamifikációs rendszer képes segíteni a munkavállalói lojalitás növelésén.




